Orkanger IF Fotball

Orkanger IF Fotball er fotballavdelingen i Orkanger Idrettsforening (OIF) fra Orkanger i Trøndelag. Klubben ble stiftet 1. januar 1901 under navnet Orkedalsørens Idrætslag. Lagene i fotballavdelingen spiller sine hjemmekamper i Idrettsparken på Orkanger. Klubbens farger er gult og blått. I 2026 spiller herrenes førstelag i 4. divisjon, etter å ha vunnet sin avdeling i 5. divisjon i 2025.

Orkanger IF Fotball driver breddefotball for både gutter og jenter, i tillegg til seniorfotball for menn. Klubben har gjennom flere tiår hatt en sentral rolle i å utvikle lokale spillere i Orklandsområdet. Fotballavdelingen inngår som én av flere grupper i Orkanger Idrettsforening, sammen med blant annet håndball, turn, ski og friidrett.

Historie

 Etablering og sammenslåing 
Orkedalsørens Idrætslag ble stiftet 1. januar 1901 som et av de første idrettslagene i Orkdalsområdet. Etter andre verdenskrig ble idretten på Orkanger samlet, og i 1947 ble dagens Orkanger Idrettsforening etablert gjennom en sammenslåing av Orkedalsørens IL, Orkanger Turnforening (stiftet 1929), Idrettsforeningen Njardar (1935) og Orkanger Atletklubb (1945). Foreningen fikk senere Idrettsparken som hovedanlegg, som ble offisielt åpnet 1949.

 Perioden 1970–1990 
Orkanger IF hadde en aktiv periode på 1970-tallet, da tidligere landslagsspiller Harald Sunde var spillende trener mellom 1975 og 1977. På 1980-tallet ble klubben kjent for å satse lokalt og for å utvikle spillere fra regionen. Tidligere utenlandsproff Roger Albertsen var senere trener for laget.

1990-årene: Opprykk og høydepunkt

Orkanger IF hadde en av sine beste sportslige perioder på midten av 1990-tallet. Klubben rykket opp til 2. divisjon foran 1995-sesongen og oppnådde sin beste plassering med 5. plass i 1996. Året etter rykket Orkanger ned, mens naboklubben Orkdal IL rykket opp til samme nivå. De to klubbene befant seg dermed på kryssende kurs i seriesystemet, noe som forsterket diskusjonen om et felles lag i Orkdalsregionen.

Samarbeidet med Orkdal IL

Gjennom 1990-årene pågikk det jevnlige diskusjoner om sammenslåing av fotballavdelingene i Orkanger IF og Orkdal IL. Etter 1997-sesongen ble klubbene enige om å etablere et felles seniorlag under navnet O2, som fra 1998 overtok Orkdals plass i seriesystemet. 1. oktober 1998 ble samarbeidsklubben Orkla Fotballklubb stiftet. Bakgrunnen for samarbeidet var blant annet økonomiske utfordringer, sviktende publikumsinteresse, et begrenset antall spillere på høyt nivå og ønske fra sponsorer om å støtte ett samlet topplag i regionen. Klubben samlet all aktivitet på junior- og seniornivå for både menn og kvinner og hadde spilte i hovedsak sine hjemmekamper i Idrettsparken på Orkanger.

 Gjenopptakelse av egen seniorfotball 
Etter et ekstraordinært årsmøte høsten 2010 vedtok Orkanger IF med knapt flertall  å avslutte samarbeidet i Orkla FK. Møtet behandlet alternativer om å avvikle, videreføre eller utvide samarbeidet, og flertallet stemte for avvikling. Samme høst vedtok Orkdal IL å videreføre samarbeidet.

Bakgrunnen var variable sportslige resultater, sterke lokale krefter som ønsket fotballen tilbake til Orkanger, og langvarige diskusjoner om samarbeidsmodellen. I 2009 nedsatte partene et samarbeidsutvalg for å revidere avtalen og utarbeide felles sportsplan, men arbeidet førte ikke til ny avtale innen den planlagte fristen. 

Klubben gjenopprettet deretter egne lag på junior- og seniornivå. Herrelaget startet i 6. divisjon i 2011, rykket opp til 5. divisjon i 2013, rykket ned i 2018 og returnerte til 5. divisjon i 2022. I 2025 vant Orkanger sin avdeling i 5. divisjon og vil i 2026 spille i 4. divisjon, avdeling 2 i Trøndelag.

 Anlegg 
Orkanger IF spiller sine hjemmekamper i Idrettsparken, som har vært klubbens hjemmebane siden anlegget ble åpnet 23. juni 1949. Orkland kommune er grunneier, mens anleggene eies og drives av Orkanger Idrettsforening. Idrettsparken består av to gressbaner i full størrelse, tre kunstgressbaner, løpebaner med tartandekke, og moderne garderobeanlegg.

 Turneringer og arrangement 
Klubben arrangerer hvert år breddefotballturneringen Orkla Cup. Fra 2014 har turneringen hatt Orkla Sparebank som tittelsponsor. Turneringen samler lag fra store deler av Midt-Norge og er blant de største arrangementene i Orkanger Idrettsforening.

 Kjente spillere og trenere 

  Harald Sunde – spillende trener 1975–1977, tidligere landslagsspiller for Rosenborg og Norge
  Roger Albertsen – trener etter avsluttet spillerkarriere i Nederland og Danmark
  Jan Tore Ophaug – oppvokst på Orkanger, tidligere spiller for Moss, Brann, OB og Fredrikstad
  Mali Lilleås Næss – spiller og mangeårig kaptein på Rosenborg BK Kvinner

 Referanser 

Eksterne lenker
Orkanger IF Fotballs offisielle nettsider

Kategori:Fotballag i Trøndelag
Kategori:Fotballag etablert i 1901
Kategori:Sport i Orkland
Kategori:1901 i Norge